CELEX: 32016D1635
Language: lt
Date: 1472515200000
Title: 2016 m. rugpjūčio 30 d. Politinio ir saugumo komiteto sprendimas (BUSP) 2016/1635 dėl Europos Sąjungos karinės operacijos Viduržemio jūros regiono pietų centrinėje dalyje (EUNAVFOR MED operacija SOPHIA) vykdomo Libijos pakrančių apsaugos pajėgų ir karinio jūrų laivyno gebėjimų stiprinimo ir mokymo pradžios (EUNAVFOR MED/3/2016)

10.9.2016   
            
            
               LT
            
            
               Europos Sąjungos oficialusis leidinys
            
            
               L 243/11
            
         POLITINIO IR SAUGUMO KOMITETO SPRENDIMAS (BUSP) 2016/1635
   2016 m. rugpjūčio 30 d.
   dėl Europos Sąjungos karinės operacijos Viduržemio jūros regiono pietų centrinėje dalyje (EUNAVFOR MED operacija SOPHIA) vykdomo Libijos pakrančių apsaugos pajėgų ir karinio jūrų laivyno gebėjimų stiprinimo ir mokymo pradžios (EUNAVFOR MED/3/2016)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnį,
   atsižvelgdamas į 2015 m. gegužės 18 d. Tarybos sprendimą (BUSP) 2015/778 dėl Europos Sąjungos karinės operacijos Viduržemio jūros regiono pietų centrinėje dalyje (EUNAVFOR MED operacija SOPHIA) (1), ypač į jo 2a straipsnį ir 6 straipsnio 1 dalį,
   kadangi:
   
               (1)
            
            
               Tarybos sprendimu (BUSP) 2016/993 (2), kuriuo iš dalies pakeistas Sprendimas (BUSP) 2015/778, tame sprendime įterpiamas 2a straipsnis, siekiant įrašyti EUNAVFOR MED operacijos SOPHIA vykdomą pagalbinę užduotį – pagalbą stiprinti Libijos pakrančių apsaugos pajėgų ir karinio jūrų laivyno gebėjimus ir juos mokyti teisėsaugos užduočių jūroje klausimais, visų pirma siekiant užkirsti kelią neteisėtam žmonių gabenimui ir prekybai žmonėmis;
            
         
               (2)
            
            
               vadovaujantis Sprendimo (BUSP) 2015/778 2a straipsnio 2 dalimi, Politinio ir saugumo komitetui nusprendus, kad užbaigta būtina parengiamoji veikla, visų pirma susijusi su pajėgų kūrimu ir besimokančiųjų patikrinimo procedūromis, EUNAVFOR MED operacija SOPHIA atviroje jūroje jos sutartoje operacijos teritorijoje turi padėti stiprinti Libijos pakrančių apsaugos pajėgų ir karinio jūrų laivyno gebėjimus ir juos mokyti teisėsaugos užduočių jūroje klausimais, visų pirma siekiant užkirsti kelią neteisėtam žmonių gabenimui ir prekybai žmonėmis;
            
         
               (3)
            
            
               ES operacijos vadas užtikrino Politinį ir saugumo komitetą, kad būtina parengiamoji veikla tam, kad būtų galima pradėti vykdyti tą pagalbinę užduotį, yra įvykdyta;
            
         
               (4)
            
            
               todėl EUNAVFOR MED operacijai SOPHIA turėtų būti suteikti įgaliojimai pradėti jos sutartoje operacijos teritorijoje padėti stiprinti Libijos pakrančių apsaugos pajėgų ir karinio jūrų laivyno gebėjimus ir juos mokyti atviroje jūroje, kaip numatyta Sprendimo (BUSP) 2015/778 2a straipsnyje;
            
         
               (5)
            
            
               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusius Sąjungos sprendimus bei veiksmus,
            
         PRIĖMĖ ŠĮ SPRENDIMĄ:
   1 straipsnis
   EUNAVFOR MED operacija SOPHIA pradeda jos sutartoje operacijos teritorijoje padėti stiprinti Libijos pakrančių apsaugos pajėgų ir karinio jūrų laivyno gebėjimus ir juos mokyti atviroje jūroje, kaip numatyta Sprendimo (BUSP) 2015/778 2a straipsnyje.
   2 straipsnis
   Šis sprendimas įsigalioja jo priėmimo dieną.
   
      Priimta Briuselyje 2016 m. rugpjūčio 30 d.
      
         
            Politinio ir saugumo komiteto vardu
         
         
            Pirmininkas
         
         W. STEVENS
      
   
   
      (1)  OL L 122, 2015 5 19, p. 31.
   
      (2)  2016 m. birželio 20 d. Tarybos sprendimas (BUSP) 2016/993, kuriuo iš dalies keičiamas Sprendimas (BUSP) 2015/778 dėl Europos Sąjungos karinės operacijos Viduržemio jūros regiono pietų centrinėje dalyje (EUNAVFOR MED operacija SOPHIA) (OL L 162, 2016 6 21, p. 18).